b'\n_START_ARTICLE_\nTvr\xc4\x91ava Ra\xc5\xa1kan\n_START_PARAGRAPH_\nTvr\xc4\x91ava Ra\xc5\xa1kan (perz. \xd8\xaf\xda\x98 \xd8\xb1\xd8\xb4\xda\xa9\xd8\xa7\xd9\x86) nalazila se na 1122 m visokoj planini Kuh-e Safaije, na sjeveroistoku jezgre drevnog iranskog grada Raja (danas dio Teherana) odnosno pribli\xc5\xbeno 300 m jugoisto\xc4\x8dno od brda \xc4\x8ce\xc5\xa1me-Ali. Dvije uzvisine s okolicom predstavljaju zna\xc4\x8dajno arheolo\xc5\xa1ko nalazi\xc5\xa1te prapovijesnih, starovjekovnih i srednjovjekovnih artefakata._NEWLINE_Prva opse\xc5\xbenija istra\xc5\xbeivanja na Ra\xc5\xa1kanu 1930-ih godina predvodio je njema\xc4\x8dki arheolog E. F. Schmidt, identificirav\xc5\xa1i pritom predmete iz mla\xc4\x91eg \xc5\xbeeljeznog doba (oko 1000. pr. Kr.) koji ukazuju na srodnost s onima prona\xc4\x91enim na Tape-Hesaru kod Damgana. Sama tvr\xc4\x91ava Ra\xc5\xa1kan datira se u partsko razdoblje (3. st. pr. Kr. \xe2\x88\x92 3. st.) i ime je dobila prema Ar\xc5\xa1aku, prvom partskom vladaru._NEWLINE_Zidine prate topografiju terena i podignute su nad najstrmijim liticama zbog \xc4\x8dega tvr\xc4\x91ava ima trokutast tlocrtni oblik. Na vrhu nalazila promatra\xc4\x8dnica do koje danas vode dvostruke montirane stube, dok su najva\xc5\xbeniji objekti bili smje\xc5\xa1teni na ju\xc5\xbenom platou. Tako\xc4\x91er, s ju\xc5\xbene strane tvr\xc4\x91ava je bila za\xc5\xa1ti\xc4\x87ena i trima grudobranima koji se datiraju u razli\xc4\x8dita povijesna razdoblja. Sjeverni dijelovi kompleksa o\xc5\xa1te\xc4\x87eni su zbog aktivnosti velike Rajske cementare. Kori\xc5\xa1teni materijali uglavnom su kamen i mort, a zapadne zidine gra\xc4\x91ene su od opeka veli\xc4\x8dine 45 x 45 x 15 cm. Navedene dimenzije bile su relativno standardizirane u drevnoj iranskoj arhitekturi i javljaju se primjerice kod Gorganskog zida. Me\xc4\x91u predmetima prona\xc4\x91enim na Ra\xc5\xa1kanu od velike va\xc5\xbenosti su partske bron\xc4\x8dane kovanice._NEWLINE_Iako nema \xc4\x8dvrstih arheolo\xc5\xa1kih dokaza, stru\xc4\x8dnjaci pretpostavljaju da je tvr\xc4\x91ava kori\xc5\xa1tena i tijekom sasanidskog razdoblja (3. \xe2\x88\x92 7. st.) zbog strate\xc5\xa1kog zna\xc4\x8daja Raja, kori\xc5\xa1tenja tvr\xc4\x91ave u ranoislamskom razdoblju (8. \xe2\x88\x92 9. st.), te sasanidskih tragova na susjednom \xc4\x8ce\xc5\xa1me-Aliju i Tape-Milu._NEWLINE_Na Ra\xc5\xa1kanu su prona\xc4\x91eni razni srednjovjekovni ostaci i tragovi: iz vremena Abasidskog kalifata primjetna je nadogradnja kamenom nad drevnim opekama i zapadna medresa s ajvanom, o bujidskom kori\xc5\xa1tenju tvr\xc4\x91ave svjedo\xc4\x8di pocakljena keramika, dok kovanica s prikazom \xc5\xa0ahruha Mirze svjedo\xc4\x8di i o timuridskoj prisutnosti. Ranije u 13. stolje\xc4\x87u Ra\xc5\xa1kan je te\xc5\xa1ko stradao prilikom mongolske invazije, a u novom vijeku zajedno s Rajom u potpunosti gubi na zna\xc4\x8daju u korist obli\xc5\xbenjeg Teherana. Ve\xc4\x87ina arheolo\xc5\xa1kih artefakata prona\xc4\x91enih na Ra\xc5\xa1kanu, \xc4\x8ce\xc5\xa1me-Aliju i okolici Raja danas se \xc4\x8duva u Nacionalnom muzeju u Teheranu.'